25.7.2022 г.
BG
Официален вестник на Европейския съюз
L 196/5
(22)
Съгласно определението в член 2, точка 17 от Регламент (ЕС) 2019/2088 устойчивата инвестиция е инвестиция в стопанска дейност, която допринася за постигане на екологична или социална цел, или инвестиция в човешки капитал или в общности в неравностойно икономическо или социално положение, при условие че тези инвестиции не нанасят значителни вреди на постигането на някоя от посочените цели, а дружествата, в които се инвестира, следват добри управленски практики.
Принципът за ненанасяне на значителни вреди е особено важен за финансовите продукти, които имат за цел устойчиви инвестиции, тъй като неговото спазване е необходим критерий, за да се оцени дали дадена инвестиция постига целта за устойчиви инвестиции.
Принципът обаче е от значение и за финансовите продукти, които рекламират екологични или социални характеристики и при които се извършват устойчиви инвестиции, тъй като участниците на финансовите пазари следва да оповестяват дела на направените устойчиви инвестиции.
Участниците на финансовите пазари, предлагащи финансови продукти, които рекламират екологични или социални характеристики и по които се извършват отчасти устойчиви инвестиции, или финансови продукти, които имат за цел устойчива инвестиция, следва да предоставят информация относно принципа за ненанасяне на значителни вреди.
Принципът за ненанасяне на значителни вреди е свързан с оповестяването на основните неблагоприятни въздействия на инвестиционните решения върху факторите на устойчивост.
Затова в информацията, оповестявана за финансовите продукти по отношение на принципа за ненанасяне на значителни вреди, следва да бъде обяснено как са били отчетени показателите за неблагоприятни въздействия.
Освен това, тъй като това оповестяване е тясно свързано с Регламент (ЕС) 2020/852 на Европейския парламент и на Съвета (4), е целесъобразно да се изисква допълнителна информация относно привеждането на инвестициите в съответствие с минималните гаранции по посочения регламент.
(23)
За да се даде възможност на крайните инвеститори да разберат по-добре предлаганите инвестиционни стратегии, участниците на финансовите пазари следва да използват оповестяването на информация във връзка с устойчивостта на своя уебсайт, за да засегнат по-обстойно темите, оповестени накратко в преддоговорните документи, и да предоставят допълнителна информация, която е от значение за крайните инвеститори.
Преди да бъде сключен договор, участниците на финансовите пазари следва да информират крайните инвеститори, че на уебсайта им може да бъде намерена конкретна подробна информация за продукта и да им предоставят хипервръзка към нея.
(24)
В оповестяваната на уебсайта информация за продукта следва да се предоставят допълнителни подробности относно инвестиционната стратегия, използвана за съответния финансов продукт, включително относно политиката за оценка на доброто управление на дружествата, в които се инвестира, и използваните методики за измерване дали финансовият продукт постига екологичните или социалните характеристики или целта за устойчиви инвестиции.
Освен това участниците на финансовите пазари следва да публикуват на своя уебсайт ясно, сбито и разбираемо обобщение на информацията, предоставена като част от периодичните доклади.
(25)
Що се отнася до съдържанието на периодичните оповестявания съгласно изискванията на член 11 от Регламент (ЕС) 2019/2088, участниците на финансовите пазари следва да оповестяват минимален набор от стандартизирани и съпоставими количествени и качествени показатели, които показват как всеки финансов продукт постига рекламираните екологични или социални характеристики или своята цел за устойчиви инвестиции.
Тези показатели следва да бъдат взети предвид при определяне на инвестиционната стратегия за финансовия продукт, както е описано в преддоговорната информация за него.
По-специално, за да се гарантира съгласуваност между преддоговорното и периодичното оповестяване, участниците на финансовите пазари следва в периодичното оповестяване да докладват посочените в преддоговорната информация специфични показатели за устойчивост, използвани за да се определи как са постигнати екологичните или социалните характеристики или целта за устойчиви инвестиции.
(26)
Необходимо е да се гарантира, че крайните инвеститори имат ясна представа за свързаните с финансовия продукт инвестиции.
Ето защо участниците на финансовите пазари следва съгласно изискванията на член 11 от Регламент (ЕС) 2019/2088 да предоставят в периодичните доклади информация за въздействието на петнадесетте най-големи инвестиции по финансовия продукт.
Тези най-големи инвестиции следва да бъдат определени измежду инвестициите с най-голям дял през периода, обхванат от периодичния доклад, изчислени през подходящи интервали, за да бъдат представителни за периода.
Когато обаче половината от инвестициите по финансовия продукт са по-малко от петнадесет, участниците на финансовите пазари следва да предоставят информация само за тези инвестиции.
Освен това, за да се гарантира достатъчна съпоставимост във времето, участниците на финансовите пазари следва да предоставят хронологична съпоставка по години на своите периодични доклади за поне пет предходни периода, при условие че са налични периодични доклади за тези периоди.
(4) Регламент (ЕС) 2020/852 на Европейския парламент и на Съвета от 18 юни 2020 година за създаване на рамка за улесняване на устойчивите инвестиции и за изменение на Регламент (ЕС) 2019/2088 (ОВ L 198, 22.6.2020 г., стр. 13).